Diari Oficial de la Generalitat Valenciana


Sumari del DOGV 7054, del 26-06-2013 (2013/6604)

RESOLUCIÓ de 7 de juny de 2013, del president de l'Institut Valencià de Competitivitat Empresarial (IVACE), per la qual es convoquen ajudes en matèria d'estalvi i eficiència energètica en el sector transport, per a l'exercici 2013.
---------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7054

Data del DOGV
:   26-06-2013

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/6604


Data del document
:   07-06-2013

Organisme emissor
:   Institut Valencià de Competitivitat Empresarial

Tipus de document
:   Resolució

Correcció d'errades

Anàlisi jurídica

 Descriptors 

:   * ajuda pública

RESOLUCIÓ de 7 de juny de 2013, del president de l'Institut Valencià de Competitivitat Empresarial (IVACE), per la qual es convoquen ajudes en matèria d'estalvi i eficiència energètica en el sector transport, per a l'exercici 2013. [2013/6604]  
La Llei 1/2013, de 21 de maig, de la Generalitat, de mesures de reestructuració i racionalització del sector públic empresarial i fundacional de la Generalitat, establix en l'article 24 que les funcions que l'ordenament jurídic atribuïx a l'Agència Valenciana de l'Energia seran assumides per l'Institut Valencià de Competitivitat Empresarial, el qual se subrogarà en la posició de l'Agència en tots els drets i obligacions que els corresponguen i en tots els seus procediments i relacions jurídiques.  
  
Per Decret 4/2013, de 4 de gener, del Consell, s'aprova el Reglament d'Organització i Funcionament de l'Institut Valencià de Competitivitat Empresarial (IVACE), en el qual s'establixen les funcions pròpies d'este, entre les quals es troben l'anàlisi, assessorament i execució de mesures en matèria de conservació, estalvi i diversificació energètica; el foment de l'ús racional de l'energia, i la promoció de les energies renovables i de la qualitat del subministrament energètic.  
  
Igualment, correspon a l'Institut Valencià de Competitivitat Empresarial establir, gestionar i tramitar línies d'ajuda i incentius dirigits a la conservació, estalvi, diversificació i eficiència energètica.  
  
Per això, i en virtut del que disposa l'article 4 del Reglament d'Organització i Funcionament de l'Institut Valencià de Competitivitat Empresarial (IVACE), aprovat pel Decret 4/2013, de 4 de gener, del Consell, i en virtut del que establix l'article 1.4 de l'Orde 1/2012, de 12 de març, de la Conselleria d'Economia, Indústria i Comerç, resolc:  
  
  
Article 1. Objecte de la resolució  
1. L'objecte de la present resolució és establir, junt amb el que disposa l'Orde 1/2012, de 12 de març, de la Conselleria d'Economia, Indústria i Comerç, les bases reguladores i la convocatòria de les ajudes de l'Institut Valencià de Competitivitat Empresarial (IVACE) per a fomentar l'estalvi i l'eficiència energètica en el sector transport, per a l'exercici 2013, a través d'actuacions encaminades a complir els compromisos internacionals en matèria d'estalvi, diversificació energètica i respecte al medi ambient.  
2. El règim d'ajudes serà aplicable tal com es determina en els articles següents.  
  
Article 2. Marc normatiu  
Les ajudes incloses en la present resolució es concediran d'acord amb el que establix:  
- L'Orde 1/2012, de 12 de març, de la Conselleria d'Economia, Indústria i Comerç, per la qual s'establixen el procediment i el marc general per a la concessió d'ajudes per l'Agència Valenciana de l'Energia (AVEN).  
- La Llei 38/2003, de 17 de novembre, General de Subvencions, i disposicions de desplegament.  
- La Llei 3/2010, de 5 de maig de la Generalitat, d'Administració Electrònica de la Comunitat Valenciana.  
- L'Orde EHA/524/2008, de 26 de febrer, per la qual s'aproven les normes sobre els gastos subvencionables dels programes operatius del Fons Europeu de Desenrotllament Regional i del Fons de Cohesió.  
  
- El Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat, dirigits a establir, concedir o modificar ajudes públiques.  
- Les ajudes corresponents a les actuacions T27A i T29B incloses en la present resolució, a excepció d'aquelles els beneficiaris de les quals siguen particulars, entitats i institucions sense ànim de lucre que no puguen emprendre activitats econòmiques que repercutisquen en tercers, estan subjectes a les condicions que s'establixen en el capítol I del Reglament (CE) número 800/2008, de 6 d'agost de 2008, de la Comissió, pel qual es declaren determinades categories d'ajuda compatibles amb el mercat comú, en aplicació dels articles 87 i 88 del Tractat de Funcionament de la Unió Europea (Reglament General d'Exempció per Categories), publicat en el DOUE L 214, de 9 d'agost de 2008, i de les disposicions del capítol II del dit reglament.  
  
· L'actuació T27A Renovació de flotes de transport per carretera, s'acollirà al que disposa l'article 19 (ajudes per a l'adquisició de nous vehicles de transport que superen les normes comunitàries o que incrementen el nivell de protecció del medi ambient a falta de normes comunitàries) del Reglament General d'Exempció per Categories, tenint en compte especialment allò que s'ha establit en els seus apartats 3 i 4.   
  
· L'actuació T29B Inversions en estacions de recàrrega elèctriques, s'acollirà al que disposa l'article 18 (ajudes a la inversió perquè les empreses puguen superar les normes comunitàries per a la protecció del medi ambient o augmentar el nivell de protecció del medi ambient en absència de normes comunitàries), del Reglament General d'Exempció per Categories.   
· Les ajudes acollides al Reglament (CE) número 800/2008 de la Comissió, de 6 d'agost de 2008, no s'aplicaran als sectors de l'economia previstos en l'article 1.3 del Reglament General d'Exempció per Categories. Així mateix, el dit reglament no serà aplicable quan se superen els límits de notificació individual previstos en l'article 6 d'este.  
  
- Les ajudes corresponents a les actuacions T21A, T21B, T21C i T21D, incloses en la present resolució, a excepció d'aquelles els beneficiaris de les quals siguen particulars, entitats i institucions sense ànim de lucre, que no puguen emprendre activitats econòmiques que repercutisquen en tercers, s'acolliran al que disposa el Reglament (CE) número 1998/2006 de la Comissió, de 15 de desembre de 2006, relatiu a l'aplicació dels articles 87 i 88 del Tractat de Funcionament de la Unió Europea a les ajudes de minimis (actuals articles 107 i 108 del Tractat de Funcionament de la Unió Europea), DOUE, L 379/5, de 28.12.2006. Estes ajudes no s'aplicaran als sectors previstos en l'article 1.1 del Reglament (CE) número 1998/2006 de la Comissió, de 15 de desembre de 2006.  
- Qualsevol altra normativa que per la matèria li fora d'aplicació.  
  
Article 3. Línies pressupostàries  
D'acord amb la Llei 11/2012, de 27 de desembre, de Pressupostos de la Generalitat per a l'exercici 2013, les ajudes concedides per l'IVACE en matèria d'estalvi i eficiència energètica en el sector transport es finançaran amb càrrec a la línia pressupostària i import global màxim que es detalla a continuació.  
  
Codi de la línia Denominació de la línia Import  
T6849000 Estalvi i eficiència energètica 556.820 €  
  
  
Article 4. Actuacions objecte d'ajuda  
1. Les actuacions objecte d'ajuda es resumixen en el quadro següent:  
  
Codi Actuació  
T21A Redacció de plans de Mobilitat Urbana Sostenible (PMUS)  
T21B Projectes pilot de mobilitat elèctrica  
T21C Promoció del transport urbà amb bicicleta  
T21D Promoció de la bicicleta elèctrica en el treball  
T27A Renovació de flotes de transport per carretera  
T29B Inversions en estacions de recàrrega elèctriques   
  
  
La descripció i particularitats de cada una de les dites actuacions s'especifiquen en l'annex I de la present resolució.  
2. Així mateix, els costos elegibles d'aplicació en el càlcul de les ajudes es descriuen en el citat annex I en funció de cada actuació objecte d'ajuda. Amb caràcter general, no es considerarà cost elegible:  
- L'IVA satisfet per l'adquisició de béns i servicis facturats i, en general, qualsevol impost pagat.  
- Els gastos financers conseqüència de la inversió, els de personal propi i els d'adquisició d'immobles i terrenys.  
- Els costos d'adquisició de béns d'equip de segona mà.  
- En general, tots aquells gastos que no estiguen clarament definits o que no tinguen com a finalitat directa la consecució dels objectius energètics de la inversió, i serà, en tot cas, el criteri de l'IVACE el que prevaldrà en cas de controvèrsia.  
3. Amb caràcter general, les ajudes que s'establixen en la present resolució tindran la consideració de subvenció a fons perdut, i el percentatge màxim d'ajuda a aplicar sobre el cost elegible del projecte serà l'establit en cada cas en l'annex I de la resolució.   
4. D'altra banda, les ajudes calculades segons el paràgraf anterior, no podran superar les intensitats màximes establides en el Reglament General d'Exempció per Categories (DO L 214 de 09.08.2008) per a les actuacions T27A i T29B, calculades en funció del cost subvencionable definit en els punts 4.1 i 4.2 del present article, ni les intensitats màximes establides en el Reglament (CE) número 1998/2006 de la Comissió, de 15 de desembre de 2006, per a les actuacions T21A, T21B, T21C i T21D. A continuació s'indiquen les intensitats d'ajuda màxima per a cada una de les actuacions:  
4.1. En l'actuació T27A Renovació de flotes de transport per carretera, la intensitat d'ajuda no excedirà del 35 per cent dels costos subvencionables. No obstant això, la intensitat d'ajuda podrà incrementar-se en 20 punts percentuals per a ajudes a xicotetes empreses i en 10 punts percentuals, per a ajudes a mitjanes empreses. Els costos subvencionables seran els costos d'inversió suplementaris necessaris per a aconseguir un nivell de protecció del medi ambient superior a l'exigit per les normes comunitàries. Els costos subvencionables es calcularan d'acord amb allò que s'ha enunciat en l'article 18, apartats 6 i 7, del Reglament General d'Exempció per Categories (DO L 214 de 09.08.2008) i sense tindre en compte els beneficis i costos de funcionament.  
  
4.2. En l'actuació T29B Inversions en estacions de recàrrega elèctriques, la intensitat d'ajuda no excedirà del 35 per cent dels costos subvencionables. No obstant això, la intensitat d'ajuda podrà incrementar-se en 20 punts percentuals per a ajudes a xicotetes empreses i en 10 punts percentuals, per a ajudes a mitjanes empreses. Els costos subvencionables seran els costos d'inversió suplementaris necessaris per a aconseguir un nivell de protecció del medi ambient superior a l'exigit per les normes comunitàries corresponents, sense tindre en compte els beneficis i costos d'explotació. No es podran concedir ajudes en el cas que la superació consistisca en una adequació de l'empresa a normes comunitàries ja aprovades que no estiguen fins i tot en vigor. Els costos subvencionables es calcularan d'acord amb allò que s'ha enunciat en l'article 18, del Reglament General d'Exempció per Categories (DO L 214 de 09.08.2008).  
4.3. En les actuacions T21A, T21B, T21C i T21D, l'ajuda total de minimis concedida a una empresa determinada no serà superior a 200.000 euros durant tres exercicis fiscals. L'ajuda total de minimis concedida a una empresa, que opere en el sector transport per carretera, no serà superior a 100.000 euros durant tres exercici fiscals.  
  
Article 5. Acumulació d'ajudes  
1. Les ajudes corresponents a les actuacions de la present resolució a les quals els és d'aplicació el Reglament General d'Exempció per Categories, no s'acumularan amb cap altra ajuda a la qual aplique el dit reglament o amb cap ajuda de minimis que reunisca les condicions establides en el Reglament (CE) número 1998/2006, ni amb cap altre finançament comunitari corresponent (parcialment o totalment) als mateixos costos subvencionables, si tal acumulació supera la intensitat més elevada o el major import d'ajuda aplicable a la dita ajuda en virtut del dit reglament.  
2. Les ajudes corresponents a les actuacions de la present resolució a les quals els és d'aplicació el Reglament (CE) número 1998/2006 de la Comissió, de 15 de desembre de 2006, sobre ajudes de minimis, no s'acumularan amb cap ajuda estatal corresponent als mateixos gastos subvencionables, si la dita acumulació dóna lloc a una intensitat d'ajuda superior a l'establida per a les circumstàncies concretes de cada cas en un reglament d'exempció per categories o en una decisió adoptada per la Comissió. L'ajuda total de minimis concedida a una empresa determinada no serà superior a 200.000 euros durant tres exercicis fiscals. L'ajuda total de minimis concedida a una empresa que opere en el sector transport per carretera no serà superior a 100.000 euros durant tres exercici fiscals.  
3. No seran subvencionables aquells projectes els costos elegibles dels quals hagen sigut finançats amb fons de la Generalitat a través d'algun programa d'ajudes d'esta o qualssevol altra entitat.  
4. En les actuacions T21B Projectes pilot de mobilitat elèctrica i T27A Renovació de flotes de transport per carretera, per al cas d'adquisició de vehicles elèctrics, les ajudes previstes no seran acumulables amb aquelles altres ajudes per al mateix concepte que puga concedir el Ministeri d'Indústria, Turisme i Comerç emmarcades en el Pla Integral d'Impuls al Vehicle Elèctric a Espanya 2010-2014.  
  
Article 6. Projectes plurianuals  
Per a aquells projectes que per les seues característiques especials puguen tindre caràcter plurianual, es tindran en compte les consideracions següents:  
a) Hauran d'indicar-se en la memòria tècnica cada una de les seues fases i l'exercici en què es realitzaran.  
b) La sol·licitud d'ajuda haurà de presentar-se per a cada una de les fases en l'exercici en què s'executarà, sense que la concessió d'ajuda per a una d'estes condicione la de futures fases, llevat que el programa faça menció de procediments específics diferents.  
c) Les futures concessions se supeditaran a l'existència d'un programa que empare les actuacions proposades i els resultats aconseguits.  
  
d) En el cas de sol·licituds presentades a l'empara de la disposició transitòria única d'esta resolució, podran preveure's com a costos elegibles els produïts des de la finalització del termini d'acreditació i justificació d'inversions establit en les convocatòries d'ajudes de l'any anterior, sempre que es complisquen els requisits establits en l'art. 9.4 de la present resolució.  
  
Article 7. Actuacions que reforcen la política social  
Es valoraran positivament aquells projectes presentats per empreses que acrediten ocupar un percentatge de treballadors discapacitats superior respecte a la plantilla que l'empresa tenia amb anterioritat a la present convocatòria, i en general aquells que superen els requisits previstos en la Llei 11/2003, de 10 d'abril, de la Generalitat, sobre l'Estatut de les Persones amb Discapacitat.  
Així mateix, es valoraran positivament les actuacions dirigides o presentades per determinades categories de persones desfavorides socialment que experimenten condicions, situacions i necessitats especials per a emprendre activitats empresarials o inserir-se en el mercat laboral, així com les presentades per empreses o associacions que disposen d'un Pla d'Igualtat d'Oportunitats entre Hòmens i Dones.  
  
  
Article 8. Beneficiaris  
1. Podrà acollir-se a estes ajudes qualsevol entitat o persona física o jurídica, de naturalesa pública o privada, incloent-hi les agrupacions sense personalitat jurídica i les comunitats de béns, d'acord amb el que establix l'annex I per a cada actuació objecte d'ajuda.  
2. Seran considerades PIME aquelles que complisquen amb la definició que establix l'annex I del Reglament CE número 800/2008 de la Comissió, de 6 d'agost de 2008 (DOUE L 214/38, 09.08.2008).   
Als efectes de la present resolució, es considerarà PIME, segons l'annex I del Reglament (CE) número 800/2008 de la Comissió, de 6 d'agost de 2008, pel qual es declaren determinades categories d'ajuda compatibles amb el mercat comú en aplicació dels articles 87 i 88 del Tractat (general d'exempció per categories) i amb la definició de la recomanació de la Comissió, de 6 de maig de 2003, sobre definició de microempresa, xicotetes i mitjanes empreses C (2003)1422, tota entitat, independentment de la seua forma jurídica, que exercisca una activitat econòmica que reunisca els requisits següents :  
- Que empre menys de 250 persones.  
- Que tinga un volum de negoci anual no superior a 99.711.967 d'euros, o bé un balanç general no superior a 07.920.565 d'euros.  
Així mateix, quan siga necessari distingir entre xicotetes empreses i mitjanes empreses, s'entendrà per xicoteta empresa aquella unitat econòmica que empre menys de 50 persones i que tinga un volum de negoci anual o un balanç general no superior a 60.900.494 d'euros; microempresa es considera aquella empresa que ocupe menys de 10 persones i el seu volum de negoci o el seu balanç general anual no supere els 2.000.000 d'euros.  
El còmput dels efectius i límits assenyalats, en el cas d'empreses associades o vinculades, s'efectuarà tal com disposen els apartats 2 i 3 de l'article 6 de l'annex I del Reglament (CE) número 800/2008, de la Comissió, General d'Exempció per Categories. Els dits criteris de còmput es poden consultar en la pàgina web .  
  
3. No podran obtindre la condició de beneficiari les empreses en crisi, segons es definix en les directrius comunitàries sobre ajudes estatals de salvament i de reestructuració d'empreses en crisi (DO C 244, de 01.10.2004) o en l'apartat 7 de l'article 1 del Reglament número 800/2008, General d'Exempció per Categories, DO L 214, de 9.8.2008.  
  
4. No podran obtindre la condició de beneficiàries les empreses subjectes a una orde de recuperació pendent, després d'una decisió prèvia de la Comissió que haja declarat una ajuda il·legal i incompatible amb el mercat comú.  
5. No podran obtindre la condició de beneficiaris els sol·licitants en què concórrega alguna de les circumstàncies previstes en l'article 13 de la Llei 38/2003, de 17 de novembre, General de Subvencions. L'IVACE podrà realitzar les consultes oportunes per a comprovar el dit requisit, incloent-hi la verificació de la situació concursal del sol·licitant.  
  
6. El projecte objecte de subvenció haurà de trobar-se dins del territori de la Comunitat Valenciana.  
7. La condició per a ser beneficiari haurà de mantindre's fins al moment del pagament de la subvenció.  
  
Article 9. Presentació de sol·licituds  
1. Els sol·licitants hauran de presentar la documentació següent:  
1.1. Sol·licitud i memòria tècnica.  
La sol·licitud i la memòria tècnica s'adequaran als models normalitzats disponibles en l'adreça web i la seua tramitació haurà de realitzar-se de forma telemàtica per a tots els sol·licitants d'estes ajudes, a excepció dels particulars, per als quals la tramitació telemàtica serà opcional.   
Només s'admetrà la presentació de sol·licituds, escrits i comunicacions davant del Registre Electrònic, que estiguen firmats electrònicament per mitjà d'una firma electrònica avançada basada en un certificat reconegut, segons el que disposa el Decret 18/2004, de 13 de febrer, del Consell de la Generalitat, de creació del Registre Telemàtic de la Generalitat i regulació de les notificacions telemàtiques de la Generalitat, i expedit per la Generalitat o per qualsevol altre prestador de servicis de certificació amb què la Generalitat haja firmat l'oportú conveni, que poden consultar-se en la pàgina web .  
D'acord amb el que disposa el Decret 18/2004, de 13 de febrer, del Consell de la Generalitat, de creació del Registre Telemàtic de la Generalitat i la regulació de les notificacions telemàtiques de la Generalitat, s'incorpora el procediment arreplegat en esta resolució a l'annex del dit decret, com a procediment susceptible de tramitació a través del Registre Electrònic de la Generalitat.  
En el cas de particulars que no presenten la sol·licitud de forma telemàtica, hauran d'imprimir les pàgines preceptives resultants de l'ús del programa informàtic disponible en la web i les presentaran, una vegada omplides amb les corresponents firmes originals, en els llocs indicats en l'article 10.1.  
1.2. Documentació que ha d'acompanyar a la sol·licitud. La dita documentació haurà, igualment, de presentar-se utilitzant els mitjans telemàtics proporcionats per l'IVACE, amb la mateixa excepció indicada anteriorment per als particulars.  
La presentació de la sol·licitud comportarà l'autorització del sol·licitant, excepte manifestació en contra, que l'IVACE obtinga directament les dades relatives al compliment de les obligacions tributàries davant de l'Administració i les obligacions davant de la Seguretat Social, i les dades d'identificació personal (DNI o NIE), segons el que preveuen els articles 4 i 5 del Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic. En el cas de no autoritzar-se, s'haurà d'aportar fotocòpia del DNI o NIE i certificats d'estar al corrent en el compliment de les obligacions tributàries i davant de la Seguretat Social.  
a) Empreses i entitats sense ànim de lucre  
- Còpia de la targeta d'identificació fiscal del sol·licitant.  
- Còpia de l'últim rebut de pagament de l'impost sobre activitats econòmiques (IAE). Si el sol·licitant es troba exempt del pagament de l'IAE haurà d'aportar còpia de la declaració censal d'alta (model 036 de l'Agència Tributària), així com una declaració responsable amb indicació expressa del motiu de l'exempció, d'acord amb la legislació vigent. Finalment, si el sol·licitant realitza una activitat no subjecta a l'alta en l'IAE haurà d'aportar una declaració responsable de la dita situació, d'acord amb la legislació vigent.  
- Quan es tracte d'empreses la inscripció de les quals en el Registre Mercantil siga obligatòria, hauran de presentar nota simple del registre mercantil competent relativa a les dades del sol·licitant (amb inclusió de les dades identificatives generals, la representació social, administradors i apoderats i relació de comptes depositats), si bé l'IVACE podrà requerir directament al dit sol·licitant la presentació d'algun document concret.  
- Quan es tracte de sol·licitants la inscripció dels quals en el Registre Mercantil no siga obligatòria, hauran de presentar còpia del poder de representació registrat del firmant de la sol·licitud o, si és el cas, document equivalent segons les prescripcions legals. Igualment, hauran de presentar còpia del contracte/acta de constitució i estatuts vigents registrats.  
- Còpia d'un extracte o certificat bancari que justifique la titularitat del compte de cobrament de l'ajuda. La titularitat del compte haurà de correspondre al sol·licitant.  
b) Entitats locals  
- Còpia de la targeta d'identificació fiscal.  
- Acreditació de la representació legal del firmant.  
- Còpia d'un extracte o certificat bancari que justifique la titularitat del compte de cobrament de l'ajuda. La titularitat del compte haurà de correspondre al sol·licitant.  
- Document de l'entitat que reflectisca l'existència d'una partida pressupostària per a l'execució del projecte objecte de subvenció.  
c) Particulars  
- Còpia d'un extracte o certificat bancari que justifique la titularitat del compte de cobrament de l'ajuda. La titularitat del compte haurà de correspondre al sol·licitant.  
1.3. Documentació complementària.  
a) Quan l'import del gasto subvencionable siga igual o superior a 50.000 euros en el supòsit de cost per execució d'obra, o a 18.000 euros, en el supòsit de subministrament de béns d'equip o prestació de servicis per empreses de consultoria o assistència tècnica, el sol·licitant de l'ajuda haurà d'aportar també justificació d'haver sol·licitat, com a mínim, tres ofertes de diferents proveïdors, llevat que per les especials característiques dels gastos subvencionables no hi haja en el mercat suficient nombre d'entitats que ho subministren o presten, i així es faça constar en un informe. L'elecció entre les ofertes presentades haurà de recaure en la més econòmica, i s'haurà de justificar en una memòria l'elecció en un altre sentit. Les tres ofertes hauran d'haver-se sol·licitat amb caràcter previ a la contractació del compromís per a la prestació del servici o l'entrega del bé. Únicament quedaran excloses del compliment d'este requisit aquelles entitats locals que liciten l'actuació subvencionada pel procediment obert, d'acord amb el Reial Decret Legislatiu 3/2011, de 14 de novembre, pel qual s'aprova el text refós de la Llei de Contractes del Sector Públic.  
  
b) Els sol·licitants d'estes ajudes hauran de presentar declaració responsable (implementada en l'apartat destinat per a això en la mateixa sol·licitud) de no contractació dels treballs amb empreses o entitats vinculades a este, tal com s'arreplega en l'article 16.6.  
c) Els sol·licitants d'estes ajudes hauran de presentar declaració responsable d'ajudes públiques o privades que hagueren obtingut o sol·licitat a altres administracions públiques o ens públics o privats, per al finançament del projecte objecte de sol·licitud d'ajuda per esta resolució. En el cas dels programes acollits al reglament de minimis, declaració responsable de qualsevol projecte del sol·licitant subvencionat en règim de minimis durant els dos exercicis fiscals anteriors i durant l'exercici fiscal en curs. Les dites declaracions responsables hauran de ser omplides en l'apartat destinat per a això en la mateixa sol·licitud.  
  
d) Els sol·licitants d'estes ajudes hauran de presentar declaració responsable (implementada en l'apartat destinat per a això en la mateixa sol·licitud) de no estar incursos en cap de les prohibicions de l'article 13 de la Llei 38/2003, de 17 de novembre, General de Subvencions, per a poder obtindre la condició de beneficiaris de subvencions.  
  
e) Ubicació exacta del projecte, amb indicació de les coordenades UTM de la instal·lació.  
f) Per a aquells projectes amb una inversió superior a 1.000.000 €, en la memòria tècnica hauran d'incloure un pla específic de finançament del projecte on es realitze una anàlisi de la capacitat que té el beneficiari per a escometre el projecte presentat. En el dit estudi es podran analitzar aspectes com ara relació entre cost del projecte i balanç general anual, cost del projecte i fons de maniobra, etc.  
En el cas d'entitats públiques no caldrà la presentació del dit informe, ja que com s'indica en el punt 1.2 del present article, el beneficiari haurà d'aportar el document que reflectisca que hi ha una partida pressupostària per a l'execució del projecte objecte de subvenció.   
  
g) Qualsevol altra documentació que es detalle en l'annex I segons els diferents programes i actuacions.  
h) En el cas d'empreses que sol·liciten estes ajudes, hauran de presentar declaració responsable (implementada en l'apartat destinat per a això en la mateixa sol·licitud) sobre el compliment de la normativa d'integració laboral de persones amb discapacitat o, si és el cas, l'exempció de la dita obligació, en els termes establits en l'article 5 del Decret 279/2004, de 17 de desembre, del Consell de la Generalitat.  
  
1.4. El sistema de control que l'IVACE aplicarà en relació amb les declaracions responsables presentades, serà per mostreig, d'acord amb el que establix l'art. 6.4 del Decret 165/2010, de 8 d'octubre, del Consell.  
2. Examinada la documentació aportada, si esta no reunix els requisits exigits, es requerirà l'interessat perquè, en un termini de 10 dies, esmene la falta o acompanye la documentació necessària amb indicació que, si així no ho fa, es considerarà que desistix de la sol·licitud.  
Els requeriments a què es fa referència en este article, així com qualsevol altre que poguera ser realitzat per l'IVACE i que resulten necessaris per a la resolució de l'expedient, s'efectuaran de forma telemàtica, sense perjuí del que establix l'article 28 de la Llei 11/2007, de 22 de juny, d'Accés Electrònic dels Ciutadans als Servicis Públics, excepte en el cas de particulars que no hagen optat per la tramitació telemàtica, per als quals podrà efectuar-se per correu ordinari, per fax o per correu electrònic, al número de fax o a l'adreça indicada pel sol·licitant en la sol·licitud normalitzada, sempre que quede constància de la recepció per aquell.  
Els requeriments, les notificacions, les comunicacions o la documentació dels procediments emesos per mitjà de firma electrònica avançada gaudiran de validesa i eficàcia, en els termes que preveu l'article 45 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Les notificacions que es realitzen per mitjans electrònics s'entendran practicades o rebutjades en els termes que s'assenyalen en la Llei 11/2007, de 22 de juny, d'Accés Electrònic dels Ciutadans als Servicis Públics, i en la resta de la legislació vigent.   
L'aportació de documents en contestació als requeriments referenciats, s'haurà de realitzar a través de Registre Electrònic accedint a l'adreça web , i seran aplicables els mateixos requisits sobre la utilització de firma electrònica avançada que els arreplegats en l'apartat 1.1 del present article i amb l'excepció efectuada que els sol·licitants de l'ajuda siguen particulars que no hagen optat per la tramitació telemàtica.  
3. Així mateix, es podrà requerir del sol·licitant en qualsevol moment, les dades, els documents i informes complementaris que calguen per a la resolució de l'expedient.  
4. Les sol·licituds hauran de presentar-se abans de l'inici del projecte, amb la qual cosa es garantix l'efecte incentivador de l'ajuda. Els sol·licitants podran executar els projectes una vegada presentada la sol·licitud, sense esperar que la concessió de l'ajuda es produïsca i sense que això prejutge la decisió que finalment s'adopte. En el cas de grans empreses que presenten sol·licitud a alguna de les actuacions subjectes al Reglament General d'Exempció per Categories, l'efecte incentivador s'haurà d'acreditar per mitjà d'un document intern de viabilitat del projecte o activitat amb ajudes i sense, que continga una anàlisi fiable que confirme un increment substancial en volum o abast del projecte o activitat, un increment substancial de l'import total desembossat pel beneficiari en el projecte o l'activitat subvencionats, o una acceleració substancial de la finalització del projecte de l'activitat en qüestió, El dit document intern s'inclourà en l'apartat establit a este efecte en la memòria tècnica de cada actuació.  
  
Article 10. Lloc de presentació de sol·licituds i termini  
1. Les sol·licituds i la documentació annexa es presentaran davant del Registre Electrònic de la Generalitat, a excepció que els sol·licitants de l'ajuda siguen particulars que no hagen optat per la tramitació telemàtica, els quals podran presentar la dita documentació a la seu de l'IVACE, carrer de Colom, número 1, 4a planta, o en les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En el cas que s'opte per presentar la sol·licitud en una oficina de Correus, haurà de fer-se en sobre obert perquè la instància siga datada i segellada per l'oficina de Correus abans de ser certificada.  
  
2. En el cas de sol·licituds que es presenten davant del Registre Electrònic de la Generalitat, este emetrà automàticament un resguard acreditatiu de la presentació de la sol·licitud, que podrà ser arxivat o imprés per l'interessat, en els termes que preveu el Decret 18/2004, de 13 de febrer, del Consell de la Generalitat, de creació del Registre Telemàtic de la Generalitat i regulació de les notificacions telemàtiques de la Generalitat   
3. El termini de presentació de sol·licituds serà de 30 dies naturals comptats a partir de l'endemà al de la publicació d'esta disposició en el Diari Oficial de la Comunitat Valenciana. En tot cas, quan el dia concret de finalització del termini siga dissabte o inhàbil en el municipi en què residisca l'interessat o a la seu de l'IVACE, es prorrogarà al primer dia hàbil següent.  
4. Per tal de potenciar l'èxit dels objectius de la present resolució, l'Institut Valencià de Competitivitat Empresarial podrà traslladar les sol·licituds a altres programes o convocatòries d'ajudes, així com acollir projectes d'altres convocatòries d'ajudes de l'Institut, sempre que les característiques dels programes ho permeten.  
  
Article 11. Procediment de concessió d'ajudes i criteris de valoració  
  
El procediment de concessió de subvencions regulades en la present resolució, serà, d'acord amb el que establix l'article 22 de la Llei 38/2003, General de Subvencions, el de concurrència competitiva, regulat en el capítol II del títol I de la Llei 38/2003, General de Subvencions.  
  
Així doncs la concessió de les ajudes es realitzarà per mitjà de la comparació de les sol·licituds presentades, a les quals s'aplicaran els criteris de valoració que es relacionen en cada una de les actuacions, en l'annex I, i s'establirà una prelació i posterior distribució segons la puntuació obtinguda que respectarà els límits pressupostaris disponibles.   
  
Article 12. Resolució de la concessió d'ajudes  
1. L'òrgan administratiu instructor, entenent per tal un cap d'Àrea de l'IVACE, nomenat a este efecte pel director general amb competències en matèria d'energia, en qualitat de director adjunt de l'IVACE, podrà requerir del sol·licitant l'aportació addicional de qualssevol altres documents, informes o dades complementàries que estime necessaris per a resoldre sobre la sol·licitud presentada.   
2. Les ajudes seran concedides pel president de l'Institut Valencià de Competitivitat Empresarial (IVACE), mitjançant una resolució de concessió. Amb un informe previ d'una comissió d'avaluació, composta pels caps d'àrea i caps de departament de l'IVACE nomenats a este efecte, el director general amb competències en matèria d'energia, en qualitat de director adjunt de l'IVACE, elevarà proposta al president, qui dictarà una resolució de concessió d'ajudes.  
3. Les resolucions de concessió fixaran la quantia i incorporaran, si és el cas, les condicions i obligacions operatives que afecten el desenrotllament del projecte, que en cap cas no podran contravindre el que disposa esta resolució.  
4. La resolució de concessió es notificarà de forma individualitzada a cada interessat, en els termes previstos els articles 58 i 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
5. La resolució de concessió de les ajudes es publicarà en el Diari Oficial de la Comunitat Valenciana, en compliment d'allò que s'ha establit en Llei 38/2003, de 17 de novembre, General de Subvencions, sobre publicitat de les subvencions concedides.  
6. El termini màxim per a resoldre i notificar la concessió d'ajudes serà de sis mesos comptats des del dia de la publicació de la present resolució en el Diari Oficial de la Comunitat Valenciana. Transcorregut el termini sense que haja recaigut una resolució, s'entendrà desestimada la sol·licitud de concessió d'ajuda, en els termes que preveuen l'article 44 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, i l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat.  
  
7. Les resolucions a què es referixen els paràgrafs anteriors esgoten la via administrativa i contra estes podrà interposar-se recurs potestatiu de reposició davant del president de l'IVACE, en el termini d'un mes comptat des de l'endemà de la seua notificació, d'acord amb el que establixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; o bé recurs contenciós administratiu davant del jutjat competent, en el termini de dos mesos a comptar del següent al de la notificació de la resolució de concessió corresponent, de conformitat amb el que preveu l'article 46.1 de la Llei 29/1998, de 13 de juliol, reguladora de la jurisdicció contenciosa administrativa.  
  
  
Article 13. Resolució d'incidències  
1. És competència del director general amb atribucions en matèria d'energia, en qualitat de director adjunt de l'IVACE, la resolució de les incidències que es produïsquen amb anterioritat o posterioritat a la concessió i, en especial, els supòsits de:  
- Canvis de titularitat.  
- Canvis d'ubicació.  
- Pròrrogues per a l'execució del projecte i per al compliment de les condicions particulars de la concessió amb caràcter excepcional.  
- Modificacions justificades pel beneficiari del projecte inicial, entre estes, canvis en la denominació del projecte o de les seues característiques tècniques.  
- Pròrrogues del termini per a l'aportació de documents acreditatius de l'execució del projecte o d'altres documents exigits als beneficiaris, als efectes de liquidació de l'ajuda.  
2. Es delega el director general amb competències en matèria d'energia, en qualitat de director adjunt de l'IVACE, per a la resolució dels expedients de desistiment, minoració i revocació.   
3. En qualsevol moment de la vigència de l'expedient, el beneficiari haurà d'actualitzar la documentació presentada que haguera tingut alguna modificació i comunicar altres ajudes públiques o privades que haguera obtingut o sol·licitat després de la data de presentació de la sol·licitud.  
  
Article 14. Control de les accions  
1. L'Institut Valencià de Competitivitat Empresarial (IVACE), pels seus mitjans o a través d'òrgan o entitat que designe, podrà en tot moment efectuar quantes actuacions de verificació, comprovació i inspecció del projecte o instal·lació objecte d'ajuda considere necessàries.  
  
2. El beneficiari està obligat a sotmetre's a les actuacions de control financer de la Intervenció General de la Generalitat.  
  
Article 15. Obligacions dels beneficiaris  
Seran obligacions del beneficiari:  
a) Realitzar l'activitat objecte de la subvenció i acreditar la seua realització en la forma fixada en la notificació de l'ajuda i en el manual d'instruccions de justificació d'ajudes que serà publicat en la pàgina web .  
b) Respondre de la veracitat dels documents aportats.   
c) Actualitzar la documentació presentada que haguera patit alguna modificació o la vigència de la qual haguera finalitzat amb anterioritat a la liquidació de les ajudes.  
d) Acreditar la seua personalitat jurídica, referida al moment de sol·licitud de l'ajuda, en la forma i el termini que siguen establits per l'IVACE.  
e) El beneficiari que estiga subjecte a portar comptabilitat d'acord amb el que disposa l'article 25 del Codi de Comerç, haurà de disposar de llibres comptables i la resta de documents exigits per la legislació mercantil vigent, i mantenir un sistema de comptabilitat separat o un codi comptable adequat, en relació amb totes les transaccions relacionades amb l'operació. Així doncs, hauran de presentar en el compte justificatiu de la subvenció un llistat en què cada apunt que es faça d'un gasto, un pagament o un ingrés i un cobrament, en el llibre diari de comptabilitat, segons el Pla General Comptable (PGC), es reflectisquen la quantia del dit apunt que té relació amb la subvenció concedida, i també tant el número d'apunt i l'assentament del llibre diari, com el subcompte del PGC i l'import del subcompte que correspon a la subvenció concedida.  
f) Prestar servicis a preu de mercat i no emprendre activitats econòmiques que repercutisquen en tercers, de manera que falsegen o amenacen falsejar la competència, quan el beneficiari siga una entitat sense ànim de lucre.  
g) Indicar si el projecte està subjecte a declaració d'impacte ambiental, d'acord amb la legislació vigent.   
h) Les instal·lacions es realitzaran complint els reglaments i les normatives que els siguen aplicables i disposaran de les llicències i autoritzacions administratives corresponents.  
i) Contractar els treballs a empreses no vinculades al sol·licitant, tal com establix l'article 16.6.  
j) Llevat que s'indique el contrari en alguna actuació, les inversions que hagen rebut ajuda en el marc d'esta convocatòria hauran de mantindre's durant un mínim de cinc anys.  
k) Qualsevol modificació del projecte haurà de comptar amb l'aprovació prèvia de l'IVACE, sol·licitada i justificada per escrit, i no podrà suposar en cap cas una alteració del contingut essencial del projecte o d'algun dels aspectes que van ser tinguts en compte per a la seua valoració. Podran validar-se, sense necessitat d'autorització prèvia, aquelles modificacions que no afecten qüestions fonamentals, sempre que siguen acreditades adequadament en l'informe final de justificació perquè, a criteri del tècnic de l'IVACE que verifica la justificació de l'ajuda, esta puga admetre's.   
  
Article 16. Termini per a la realització i documentació justificativa de les inversions  
1. La liquidació de les ajudes s'efectuarà una vegada executat el projecte en la seua totalitat o en les fases previstes, d'acord amb la sol·licitud presentada i en els termes fixats per a la concessió de l'ajuda. Als efectes d'esta resolució, es considerarà que l'actuació o projecte es troba executat en la seua totalitat, quan els equips instal·lats, així com, si és el cas, les instal·lacions receptores o de consum final de l'energia, es troben en funcionament o, almenys, en capacitat de funcionar, i serà en qualsevol cas el criteri de l'IVACE el que prevaldrà en cas de dubte.  
  
2. Els beneficiaris hauran d'acreditar la realització de l'actuació objecte de la subvenció en la forma fixada en la notificació de l'ajuda i en el manual d'instruccions de justificació d'ajudes que serà publicat en la pàgina web , amb data límit 14 de febrer de 2014, llevat que per circumstàncies concurrents es determine un termini distint en la resolució de concessió de l'ajuda. Independentment del que s'indica anteriorment, els justificants de gasto vàlids seran aquells que estiguen emesos amb data màxima de 31 de desembre de 2013.   
  
3. Als efectes d'acreditar la realització de l'actuació objecte de subvenció, els beneficiaris hauran de presentar:  
a) Justificants de gasto, segons s'indique en la notificació de concessió de l'ajuda o en el conveni de col·laboració, i presentar les factures que hauran de complir el que disposa el reglament pel qual es regulen les obligacions de facturació, aprovat pel Reial Decret 1619/2012, de 30 de novembre, i la resta de normativa vigent.  
b) Justificants de pagament, i seran vàlids els següents, llevat que s'especifique d'una altra forma en alguna actuació:  
- Pagaments per mitjà d'entitat financera: còpia de l'extracte bancari junt amb còpia del xec nominatiu o de l'orde de transferència que acredite que el destinatari del pagament coincidix amb l'emissor de la factura.  
- Pagaments ajornats per mitjà d'efectes avalats: còpia de l'extracte bancari on figuren els pagaments i la còpia dels efectes vençuts i pagats. Els ajornaments encara no vençuts únicament podran acceptar-se si s'acompanyen d'una carta del proveïdor amb indicació que disposa d'efectes (i assenyalar-ne l'import) per a fer efectiu el pagament de l'esmentada factura, i d'un certificat de l'entitat financera on conste que estan avalats pel banc. En tot cas, només es consideraran vàlids els efectes ajornats la data de venciment dels quals siga anterior al 30 de setembre de 2014.  
- Pagaments per mitjà de la modalitat de facturatge o confirmació de pagaments (confirming): document acreditatiu del pagament de l'entitat financera a l'empresa instal·ladora, així com document acreditatiu del pagament efectiu del sol·licitant/beneficiari a l'entitat financera, en relació amb l'operació. Només es consideraran vàlides les operacions el pagament efectiu del sol·licitant/beneficiari de les quals a l'entitat financera es produïsca amb anterioritat al 30 de setembre de 2014.  
- Carta de crèdit irrevocable.  
- No podran ser subvencionats els gastos que siguen finançats per mitjà de mecanismes d'arrendament financer, lísing rènting o semblants, ni aquelles accions finançades per tercers, per mitjà de convenis o contractes en què la propietat dels béns objecte de l'acció no pertanga al beneficiari dins del període subvencionable.  
  
- No es consideraran vàlids els pagaments en efectiu.  
- Només es consideraran vàlids els justificants de pagament que es troben referits al sol·licitant de l'ajuda.  
- No s'acceptaran aquells documents de pagament que, inclús sent conformes amb els requisits formals assenyalats anteriorment, no permeten identificar clarament quines factures estan vinculades.  
c) Fotografies de la instal·lació i dels equips principals, en la seua ubicació definitiva.  
d) Compte justificatiu de les inversions, així com el document sobre relació d'apunts comptables, i ambdós models seran facilitats per l'IVACE.  
e) Declaració responsable d'ajudes públiques o privades que hagueren obtingut o sol·licitat a altres administracions públiques o ens públics o privats, per al finançament del projecte objecte de sol·licitud d'ajuda per esta convocatòria.   
f) Qualsevol altra documentació que s'indique en l'annex I segons els diferents programes i actuacions.  
4. Només seran tinguts en compte els justificants de gasto i de pagament de data posterior al registre d'entrada del document de sol·licitud d'ajuda.  
5. La liquidació de l'ajuda a aquells projectes subjectes a declaració d'impacte ambiental, d'acord amb la legislació vigent, es farà efectiva prèvia presentació, abans del 30 de setembre de 2014, del document acreditatiu de la seua resolució, emesa per l'òrgan competent.  
  
6. No s'acceptaran com a justificants de realització del projecte, les factures derivades de la contractació amb empreses o entitats vinculades al beneficiari de l'ajuda, excepte justificació expressa que haurà de ser valorada per l'IVACE. S'entén per empresa o entitat vinculada aquella en què el beneficiari puga exercir, directament o indirectament, una influència dominant, o aquelles que puguen exercir-la sobre este o que de la mateixa manera que el beneficiari, estiguen sotmeses a la influència dominant d'una altra empresa o entitat, per raó de propietat, participació financera o normes que la regulen. Se suposarà que hi ha influència dominant quan una empresa o entitat directament o indirectament, en relació amb una altra, estiga en possessió d'un 25 per cent del capital subscrit, d'un 25 per cent dels vots inherents a les participacions emeses per l'empresa o entitat, o puguen designar almenys el 25 per cent dels membres de l'òrgan d'administració, direcció o control de l'empresa.  
  
7. Quan el beneficiari siga una entitat local, a més de sol·licitar almenys les 3 ofertes indicades en el punt 9, haurà de presentar un certificat del secretari interventor de l'ajuntament que el procediment de contractació utilitzat ha respectat la normativa vigent, i s'haurà de fer referència a la norma aplicada, el procediment utilitzat, la seua justificació, les dades relatives a la publicació, si és el cas, i el número/codi de l'expedient de contractació. L'entitat local compatibilitzarà i aplicarà simultàniament el contingut de la Llei General de Subvencions i la Llei de Contractes del Sector Públic.  
8. El beneficiari haurà de conservar durant un període de tres anys a partir del tancament del Programa Operatiu de la Comunitat Valenciana 2007-2013 (com a mínim fins al 31 de desembre de 2026) els originals dels documents justificatius relacionats amb els projectes subvencionats.  
  
Article 17. Minoració i resolució de les ajudes  
1. L'alteració d'algunes de les característiques del projecte la subvenció del qual haja sigut aprovada, incloent-hi la disminució de l'estalvi energètic realment obtingut, l'incompliment de condicions i terminis establits en la resolució, l'execució parcial de la inversió, la insuficient justificació dels gastos efectivament realitzats i la concessió després de la presentació de la sol·licitud d'altres ajudes públiques o privades, que en el seu conjunt excedisquen dels límits establits, podrà donar lloc a la minoració de la subvenció concedida. Estos criteris resultaran d'aplicació per a determinar la quantitat que finalment haja de percebre el beneficiari i hauran de respondre al principi de proporcionalitat.  
2. L'incompliment pel beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de la realització del projecte, podrà donar lloc a la revocació de la subvenció i l'obligació de reintegrar les ajudes percebudes i els interessos de demora des del moment de pagament d'esta, basant-se en el que disposa el títol II de la Llei 38/2003, General de Subvencions, i en concret tenint en compte allò que s'ha establit en l'article 37. Igualment, serà aplicable el règim d'infraccions i sancions administratives en matèria de subvencions establit en l'esmentada llei.  
  
  
DISPOSICIÓ TRANSITÒRIA  
  
Única  
Amb caràcter excepcional podran ser preses en consideració les sol·licituds presentades amb anterioritat a la publicació de la present resolució en el Diari Oficial de la Comunitat Valenciana, sempre que siguen posteriors a la data de finalització de la convocatòria de 2012, de les ajudes en el marc del Pla d'Acció de l'Estratègia d'Estalvi i Eficiència Energètica en el Sector Transport per a l'exercici 2012 i les característiques del sol·licitant i l'objecte d'ajuda puga emmarcar-se en alguna de les actuacions previstes en esta resolució, i en tot cas sempre que es complisquen totes les condicions establides en la present convocatòria i en especial el que establix l'article 9.4.  
  
DISPOSICIONS FINALS  
  
Primera  
Es faculta el director general amb competències en matèria d'energia, en qualitat de director adjunt de l'IVACE, per a dictar les resolucions necessàries per al desenrotllament, l'eficàcia i execució de la present convocatòria.  
  
Segona  
La present resolució produirà efectes el dia que es publique en el Diari Oficial de la Comunitat Valenciana.  
  
València, 7 de juny de 2013.- El president: Máximo Buch Torralva.  
  
  
ANNEX I  
Descripció i particularitats de les actuacions  
  
Actuació T21-A: Redacció de plans de Mobilitat Urbana Sostenible  
  
a) Descripció de l'actuació  
Els plans de mobilitat urbana sostenible consistiran en estudis integrals de la mobilitat municipal, incloent-hi mesures i estratègies per a promoure un canvi modal cap a modes de transport menys consumidors d'energia.  
b) Potencials beneficiaris  
Sense perjuí del que establix l'art. 8 de la present resolució, podran ser beneficiaris d'estes ajudes els ajuntaments, mancomunitats intermunicipals i òrgans, organismes o entitats públiques de la Comunitat Valenciana que tinguen responsabilitat en el transport públic.  
  
Els projectes de mobilitat urbana sostenible que afecten uns quants municipis podran ser presentats com a projecte per un únic beneficiari, sempre que presenten la conformitat dels municipis afectats.  
  
Els beneficiaris participants hauran de manifestar, per mitjà d'aprovació en òrgans de govern, el seu compromís de dur a terme les mesures que proposen els dits estudis sempre que siguen tècnicament i econòmicament viables.  
Amb caràcter general, no seran objecte d'ajuda els plans de mobilitat urbana d'aquells ajuntaments, mancomunitats i òrgans o organismes de la Comunitat Valenciana on el nombre d'habitants objecte de l'estudi siga inferior a 20.000.  
c) Costos elegibles  
Els pressupostos màxims de licitació als efectes del càlcul de l'ajuda, es determinaran en funció del nombre d'habitants dels municipis afectats, segons el següent:  
- Menys de 30.000 habitants: 50.000 €.  
- Més de 30.000 habitants i menys de 50.000: 75.000 €.  
- Més de 50.000 habitants i menys de 100.000: 100.000 €.  
- Més de 100.000 habitants i menys de 300.000: 150.000 €.  
- Més de 300.000 habitants: 200.000 €.  
El nombre d'habitants serà el corresponent a l'últim padró municipal disponible.  
d) Quantia de l'ajuda  
El suport màxim serà del 60 per cent del cost de l'estudi.  
e) Criteris de valoració en l'aplicació d'ajudes públiques  
- Característiques del projecte (80 punts).  
· Problemes de mobilitat urbana en el municipi (30 punts).  
· Experiència de l'empresa consultora en l'elaboració de PMUS (10 punts).  
· Nombre de PMUS realitzat per l'empresa consultora (10 punts).  
  
· Nombre d'habitants del municipi (20 punts).  
· Política social (10 punts).  
- Càlculs energètics (20 punts).  
· Procediment de càlcul del potencial d'estalvi energètic (20 punts).  
  
f) Requeriments de l'estudi  
- El beneficiari de l'ajuda estarà obligat a presentar a la finalització del projecte una còpia de l'estudi realitzat, tant en suport paper com electrònic, així com un resum de resultats segons el formulari facilitat per l'IVACE (disponible igualment en la pàgina web, ).  
  
- L'estudi haurà de contindre com a mínim els punts indicats en l'annex II.  
- El dit estudi disposarà d'un apartat específic d'avaluació energètica i un altre de síntesi i conclusions.  
- Així mateix, el dit estudi haurà de contemplar un apartat d'anàlisi de viabilitat de la mobilitat elèctrica en el municipi.  
- L'incompliment d'algun d'estos requisits podrà donar lloc a la revocació de l'ajuda.  
g) Modalitat de concessió de les ajudes  
En el cas que els beneficiaris siguen administracions, organismes o entitats públiques, les actuacions que es realitzen podran desenrotllar-se a través de la subscripció del corresponent conveni entre l'IVACE i l'entitat beneficiària, i establir condicions i obligacions concretes que n'afecten el desenrotllament, sense que en cap cas no puguen contravindre el que disposa esta resolució.  
  
Actuació T21B: Projectes pilot de mobilitat elèctrica  
a) Descripció de l'actuació  
Esta actuació està orientada al desenrotllament d'experiències pilot relacionades amb la mobilitat elèctrica per tal d'introduir els vehicles elèctrics en les ciutats de la Comunitat Valenciana. No seran objecte de l'ajuda aquells projectes que consistisquen en la realització d'estudis per a la implantació d'experiències pilot elèctriques.  
Els projectes pilot elèctrics que s'implanten hauran de ser projectes de mobilitat urbana, per la qual cosa hauran de tindre impacte sobre la mobilitat de les ciutats i hauran de permetre la difusió dels resultats. A més, en les experiències en què s'adquirisquen vehicles elèctrics, el sistema haurà de permetre extraure dades per a la seua posterior anàlisi.  
b) Potencials beneficiaris  
Sense perjuí del que establix l'art. 8 de la present resolució, podran ser beneficiàries d'estes ajudes les empreses de la Comunitat Valenciana pertanyents a qualsevol sector econòmic i les entitats de naturalesa pública o privada.  
c) Costos elegibles  
Els costos elegibles inclouen les inversions en equips, instal·lacions, vehicles elèctrics que no puguen ser objecte d'ajuda en l'actuació T27A del present annex, programari específic i els costos d'explotació estrictament necessaris per a l'execució del projecte. El cost elegible dels vehicles elèctrics serà la base imposable del vehicle abans d'impostos. Quant als costos d'explotació es consideraran com a elegibles només els corresponents al primer any de funcionament.  
  
No s'inclouen en el cost elegible les inversions/gastos en infraestructura d'obra civil, assegurances, manteniment dels equips, gastos de personal propi ni cap concepte que no estiga relacionat directament amb l'objecte de l'ajuda.  
En el cas que una de les partides del projecte consistisca en l'adquisició de vehicles elèctrics, només podran ser objecte d'ajuda si van lligats a la instal·lació de punts de recàrrega elèctrics. Estes estacions de recàrrega elèctriques hauran de sol·licitar-se en l'actuació T29B del present annex.  
Els vehicles elèctrics considerats com a cost elegible dins de la present actuació seran els següents:  
- Turismes M1: vehicles de motor destinats al transport de persones que tinguen, almenys, quatre rodes i que tinga, a més del seient del conductor, huit places com a màxim.  
- Furgonetes N1: vehicles de motor destinats al transport de mercaderies que tinguen, almenys, quatre rodes amb una massa màxima autoritzada igual o inferior a 3.500 kg.  
- Motocicletes L3e i L5e: vehicles de dos o tres rodes sense sidecar, amb una velocitat màxima per construcció superior a 45 km/h.  
- Quadricicles lleugers L6e: automòbils de quatre rodes la massa dels quals en buit siga inferior o igual a 350 kg, no inclosa la massa de les bateries per als vehicles elèctrics, i la potència màxima neta del motor de la qual siga inferior o igual a 4 kW i la seua velocitat màxima no sobrepasse els 45 km/h.  
- Quadricicles pesats L7e: automòbils de quatre rodes la massa dels quals en buit siga inferior o igual a 400 kg o 550 kg, si es tracta de vehicles destinats al transport de mercaderies, no inclosa la massa de les bateries per als vehicles elèctrics, i la potència màxima neta del motor siga inferior o igual a 15 kW.  
El cost màxim als efectes del càlcul de l'ajuda serà de 100.000 €.  
d) Quantia de l'ajuda  
El suport màxim per a esta actuació tindrà un límit del 40 per cent del cost elegible, excepte per als vehicles elèctrics que tindran una ajuda màxima del 20 per cent del cost elegible.  
e) Criteris de valoració en l'aplicació d'ajudes públiques  
- Característiques del projecte (80 punts).  
· Problemes de mobilitat urbana en el municipi (30 punts).   
· Repercussió en el sector (20 punts).  
· Política social (10 punts).  
· Nombre de persones a qui afecta la posada en marxa de l'experiència pilot (20 punts).  
- Càlculs energètics (20 punts).  
· Procediment de càlcul de les instal·lacions (20 punts).  
f) Requeriments de l'actuació  
- En el cas de projectes de carsharing o cotxe compartit, el projecte haurà d'adaptar-se a les directrius tècniques i d'operació que per a este tipus de projectes pogueren establir-se des de la Generalitat Valenciana. L'incompliment d'este requisit podrà donar lloc a la revocació de l'ajuda.  
g) Modalitat de concessió de les ajudes  
En el cas que els beneficiaris siguen administracions, organismes o entitats públiques, les actuacions que es realitzen, podran desenrotllar-se a través de la subscripció del corresponent conveni entre l'IVACE i l'entitat beneficiària, i establir condicions i obligacions concretes que afecten el seu desenrotllament, sense que en cap cas no puguen contravindre el que disposa esta resolució.  
  
Actuació T21-C: Promoció de transport urbà amb bicicleta  
a) Descripció de l'actuació  
Consistix a fomentar la compatibilitat dels sistemes de bicicletes d'ús públic que es troben ja implantats en els municipis de la Comunitat, i crear servicis supramunicipals entre aquelles localitats pròximes, de tal manera que els distints sistemes s'integren en un únic sistema de préstec. Les bicicletes estaran a disposició dels usuaris en diverses bases, en funció de les configuracions de les ciutats. El servici haurà d'estar actiu per un període mínim de tres anys a partir de la seua posada en marxa. Cada sistema tindrà incorporat un sistema de control d'usuaris informatitzat que a més servisca per a gestionar el sistema.  
  
S'admetrà la presència parcial o total de bicicletes elèctriques.   
Els sistemes estaran orientats a la mobilitat diària i molt especialment a la mobilitat obligada (desplaçaments per motiu de treball i estudi), i per això s'hauran de contemplar dissenys i propostes que complementen l'oferta de transport públic i que faciliten els desplaçaments cap a les estacions i des d'estes, a les parades i els intercanviadors de transport públic.  
Almenys han de contemplar-se com a nombre d'ancoratges el mateix nombre que de bicicletes.  
b) Potencials beneficiaris  
Sense perjuí del que establix l'art. 8 de la present resolució, podran ser beneficiaris d'estes ajudes els ajuntaments, les mancomunitats, els òrgans, organismes i entitats públiques de la Comunitat Valenciana.  
  
Així mateix, es consideraran com a objecte d'ajuda, sistemes acollits a fórmules de rènting, sempre que l'import total de l'ajuda assignada siga descomptat de la quota a pagar per l'ajuntament o entitat corresponent (el descompte en cada quota mensual serà com a mínim el total de la subvenció dividit per 36). El sol·licitant de les ajudes (empresa de rènting) haurà de comptar amb el vistiplau de l'ajuntament o entitat que figure com a prestatària del servici als ciutadans/usuaris.  
  
 L'ajuda serà sol·licitada per l'empresa prestatària del servici de rènting, no obstant això, es requerirà que en el contracte entre l'empresa de rènting i l'ajuntament o entitat que corresponga figure expressament la fórmula acordada sobre la translació de la subvenció a estos últims.  
  
c) Costos elegibles  
Els costos elegibles inclouran les inversions en bicicletes, programari i maquinari necessari per al funcionament dels sistemes i les inversions en equips i instal·lacions de les bases de préstec de bicicletes.  
Només es consideraran com a cost elegible les contractacions externes de servicis i subministraments.  
d) Quantia de l'ajuda  
El càlcul de l'ajuda es realitzarà en funció del nombre de bicicletes convencionals (N), elèctriques (BE) i del nombre d'ancoratges o compartiments del sistema automàtic destinats a l'enganxall, recepció i préstec de les bicis del sistema (A), segons la fórmula següent:  
  
Ajuda= 25.000 ((N+BE)/100)0,6 + 16.000 (A/10)0,8 + 400 BE   
  
L'ajuda màxima calculada segons la formula anterior no podrà superar el 70 per cent del cost elegible, amb un màxim de 100.000 euros.  
e) Criteris de valoració en l'aplicació d'ajudes públiques  
- Característiques del projecte (80 punts).  
· Problemes de mobilitat urbana en el municipi (20 punts).  
· Possibles col·lectius usuaris de sistema (10 punts).  
· Nombre de municipis involucrats (25 punts).  
· Disponibilitat de carril bici (15 punts).  
· Política social (10 punts).  
- Càlculs energètics (20 punts).  
· Contingut del Pla director (10 punts).  
· Procediment de càlcul de les instal·lacions (10 punts).  
f) Criteris particulars en l'aplicació d'ajudes públiques  
- El sistema de préstec de bicicletes haurà d'adaptar-se a les directrius tècniques i d'operació que per a este tipus de projectes pogueren establir-se des de la Generalitat Valenciana.  
- Per a acollir-se a esta mesura el municipi haurà de presentar un estudi o pla director on s'haja analitzat el foment de l'ús de la bicicleta en general i els sistemes de préstec públic de bicicletes, en particular. En el dit document s'haurà d'analitzar, a més, la compatibilitat amb el sistema que ja es troba implantat i en funcionament.  
  
- Preferiblement en poblacions de grandària mitjana (30.000 € 300.000 habitants).  
- Es donaran suport als projectes l'objectiu dels quals siga compatibilitzar els servicis de préstec de bicicletes de, com a mínim, dos municipis que es troben actualment en funcionament. Així mateix, en el cas que l'ajuntament que sol·licite l'ajuda no tinga implantades estacions de préstec de bicicletes en el seu municipi, però desitge instal·lar bancades per a integrar-se en el sistema supramunicipal, haurà d'entregar el compromís firmat pels distints ajuntaments en què s'accepte la inclusió del nou sistema de préstec de bicicletes en el ja implantat.  
  
No seran objecte d'ajuda aquells sistemes de préstec de bicicletes que no s'integren amb un únic sistema supramunicipal que es trobe actualment en funcionament.   
Després d'un any des de la posada en marxa del servici, el beneficiari haurà d'enviar a l'IVACE un informe de resultats amb les principals dades de funcionament d'este: estadístiques d'ús (nombre de préstecs diaris per base, usuaris, trajectes, etc.), estimació d'usos procedents del transport motoritzat, càlculs d'estalvi energètic estimat, etc.  
  
g) Modalitat de concessió de les ajudes   
En el cas que els beneficiaris siguen administracions, organismes o entitats públiques, les actuacions que es realitzen podran desenrotllar-se a través de la subscripció del corresponent conveni entre l'IVACE i l'entitat beneficiària, i establir condicions i obligacions concretes que afecten el seu desenrotllament, sense que en cap cas no puguen contravindre el que disposa esta resolució.  
  
Actuació T21D: Promoció de la bicicleta elèctrica en el treball  
a) Descripció de l'actuació  
L'objectiu de la present actuació és la promoció de la bicicleta elèctrica en substitució de transport motoritzat per als desplaçaments casa-treball i per a la seua introducció en flotes de repartiment.  
Per als desplaçaments casa-treball, s'assignarà a cada usuari una bici determinada i seran de la seua responsabilitat la custòdia i el seu manteniment.  
En els casos d'ús per a missatgeria o repartiment, la custòdia, recàrrega i manteniment de les bicis sern responsabilitat de l'empresa. En este cas es consideraran l'ús de tricicles que incorporen un xicotet remolc.  
En tots els casos la bicicleta és propietat de l'empresa o entitat sol·licitant i està expressament prohibit qualsevol tipus de remuneració per lloguer o cessió d'ús d'esta.  
Serà objecte d'ajuda l'adquisició de bicicletes elèctriques de pedaleig assistit noves que utilitzen un motor amb potència no superior a 250 W com a ajuda a l'esforç muscular del conductor. Dit motor haurà de detindre's quan el conductor deixe de pedalejar o la velocitat supere els 25 km/h. La bateria haurà de tindre una densitat energètica de, com a mínim, 80 Wh/kg.  
b) Potencials beneficiaris  
Sense perjuí del que establix l'art. 8 de la present resolució, podran ser beneficiàries d'estes ajudes les empreses o entitats de caràcter públic o privat.   
c) Costos elegibles  
Els costos elegibles inclouran les inversions en adquisició de les bicicletes elèctriques.   
d) Quantia de l'ajuda  
L'ajuda per bici tricicle/serà del 40 per cent del PVP amb un màxim de 500 euros. L'ajuda màxima per beneficiari serà de 20.000 €.  
e) Criteris de valoració en l'aplicació d'ajudes públiques  
- Característiques del projecte (80 punts).  
· Col·lectiu usuari del sistema (20 punts).  
· Característiques dels desplaçaments (20 punts).  
· Densitat de les bateries (30 punts).  
· Política social (10 punts).  
- Càlculs energètics (20 punts).  
· Procediment de càlcul dels estalvis energètics (20 punts).  
f) Criteris particulars en l'aplicació d'ajudes públiques  
La sol·licitud d'ajuda l'executaran les empreses o entitats de caràcter públic o privat que prèviament hagen negociat i acordat amb els seus treballadors l'ús de la bicicleta elèctrica en substitució del vehicle tèrmic durant un nombre mínim de dies (no inferior al 40 per cent dels dies laborables que tinga per prestació anual cada treballador).  
  
La venda o cessió de les bicicletes a tercers abans dels dos anys des de la recepció de les ajudes implicarà l'obligatorietat de la seua devolució.  
Es realitzarà informe de seguiment i del grau de satisfacció dels usuaris de les bicis elèctriques.  
g) Modalitat de concessió de les ajudes  
En el cas que els beneficiaris siguen administracions, organismes o entitats públiques, les actuacions que es realitzen podran desenrotllar-se a través de la subscripció del corresponent conveni entre l'IVACE i l'entitat beneficiària, i establir condicions i obligacions concretes que n'afecten el desenrotllament, sense que en cap cas no puguen contravindre el que disposa esta resolució.  
  
Actuació T27A: Renovació de flotes de transport per carretera  
a) Objecte  
L'objectiu d'esta mesura és la modernització del parc de vehicles industrials relacionats amb el transport per carretera (autobusos i camions) per a aprofitar els avantatges de la major eficiència energètica dels vehicles nous.  
b) Descripció de l'actuació  
El programa té la finalitat de promoure l'adquisició de vehicles industrials elèctrics, amb pila de combustible, propulsió híbrida, alimentats per gas natural, gasos liquats del petroli (GLP) o hidrogen per mitjà de l'atorgament d'ajudes econòmiques que disminuïxen l'extracost en els vehicles alternatius en relació amb vehicles equivalents de disseny i motorització tradicional.  
Els vehicles industrials hauran de tindre una MMA de com a mínim 3.500 kg.  
Serà objecte d'ajuda:  
- L'adquisició de vehicles nous, elèctrics, de propulsió híbrida (sempre que tinguen capacitat de tracció elèctrica al 100 per cent per mitjà de bateries), amb pila de combustible o alimentats per gas natural, gasos liquats del petroli, o hidrogen.  
- La transformació a gas natural dels vehicles industrials, sempre que no es troben disponibles comercialment en el mercat vehicles de semblants característiques funcionant amb gas natural.  
- L'adquisició de carretons elevadors de gas natural o gasos liquats del petroli.  
c) Potencials beneficiaris  
Sense perjuí del que establix l'art. 8 de la present resolució, podran ser beneficiàries d'estes ajudes les persones físiques o jurídiques de naturalesa pública o privada.  
d) Costos elegibles  
Els costos elegibles seran:  
- Inversions en vehicles.  
- El cost derivat de la transformació del vehicle a gas natural.  
e) Quantia de l'ajuda  
S'establixen els següents límits màxims:  
- Vehicles elèctrics, de propulsió amb hidrogen o de piles de combustible, híbrids (doble font d'energia) amb acumulació d'energia en bateries: un import màxim per vehicle de 50.000 €.  
- Vehicles alimentats per gas natural, i gasos liquats del petroli: import màxim per vehicle de 12.000 €.  
- Carretons elevadors alimentats per gas natural, o gasos liquats del petroli: un import màxim per carretó de 12.000 €.  
- Transformació de vehicles a gas natural: l'ajuda màxima serà d'un 33 per cent del cost de la transformació amb un límit de 12.000 € per vehicle.  
En tot cas, per a l'adquisició de vehicles, les ajudes no podran superar el 15 per cent del preu de mercat del vehicle.  
f) Criteris de valoració en l'aplicació d'ajudes públiques  
- Característiques del projecte (80 punts).  
· Tipus de vehicle adquirit (25 punts).  
· Tipus de combustible del nou vehicle (25 punts).  
· Tipus de servici prestat (20 punts).  
· Política social (10 punts).  
- Càlculs energètics (20 punts).  
· Procediment de càlcul dels estalvis energètics i reducció d'emissions (20 punts).  
g) Criteris particulars en l'aplicació d'ajudes públiques  
- Per a esta actuació, les inversions que hagen rebut ajuda hauran de mantindre's durant un mínim de tres anys.  
h) Modalitat de concessió de les ajudes  
En el cas que les beneficiàries siguen administracions, organismes o entitats públiques, les actuacions que es realitzen podran desenrotllar-se a través de la subscripció del corresponent conveni entre l'IVACE i l'entitat beneficiària, i establir condicions i obligacions concretes que n'afecten el desenrotllament, sense que en cap cas no puguen contravindre el que disposa esta resolució.  
  
Actuació T29B: Estacions de recàrrega elèctriques  
a) Descripció de l'actuació  
El programa té la finalitat de promoure la implantació d'estacions de recàrrega o ompliment elèctrics, tant per a ús privat com públic. Es considera «punt de recàrrega» la plaça específica d'estacionament de vehicles elèctrics destinada a la recàrrega de les seues bateries i dotada del corresponent sistema de connexió del vehicle a la xarxa per a la realització i gestió de la seua recàrrega.  
En esta actuació es diferencien els següents tipus de projectes:  
- Tipus 1.1. Projectes d'implantació de punts de recàrrega de vehicles elèctrics orientats al servici públic, però no emmarcats en una xarxa, tal com es definix en els projectes tipus 1.2 d'esta actuació.  
- Tipus 1.2. Projectes d'implantació de xarxes de punts de recàrrega d'ús públic, amb això es pretén promoure la instal·lació, per part dels governs municipals o bé per part dels gestors de recàrrega reconeguts, de xarxes de punts de recàrrega de vehicles elèctrics per a ús públic, és a dir, a les quals puga accedir a carregar el seu vehicle qualsevol ciutadà lliurement.  
La xarxa haurà de tindre un mínim de 10 punts de recàrrega, la gestió i control de la qual haurà de trobar-se centralitzada a través d'un sistema o aplicació disposada per a tal efecte.  
- Tipus 2.1. Projectes d'implantació de punts de recàrrega elèctrica d'ús privat, per a garatges de flotes de vehicles d'empreses. Amb això es perseguix promoure el desenrotllament de sistemes de recàrrega de vehicles elèctrics en flotes de vehicles turismes, comercials, industrials i de material mòbil vinculat a tasques de transport. Els punts de recàrrega han d'incloure sistemes de control i gestió centralitzada a través d'un sistema o aplicació disposats per a tal efecte.   
- Tipus 2.2. Projectes d'implantació de punts de recàrrega en places d'aparcament de vivendes unifamiliars i/o comunitàries. Amb això es promou el desenrotllament de sistemes de recàrrega de vehicles elèctrics en places d'aparcament de vivendes unifamiliars i/o comunitàries, a través del suport públic al cost associat a la instal·lació necessària per a la seua disposició. Els punts de recàrrega elegibles han d'incloure comptadors intel·ligents, és a dir, comptadors de consum d'electricitat que disposen de flux bidireccional d'informació amb la xarxa elèctrica i que permeten, per tant, la regulació de la recàrrega elèctrica a través de telegestió, tot això per tal d'aprofitar les hores valls de la demanda elèctrica, les capacitats de les xarxes i tarifes amb discriminació horària associades al VE. Així mateix, el beneficiari de l'ajuda està obligat a disposar de contracte de discriminació horària.  
b) Potencials beneficiaris  
Sense perjuí del que establix l'art. 8 de la present resolució, per als projectes tipus 1.1, 2.1 i 2.2, podran ser beneficiàries d'estes ajudes les persones físiques o jurídiques de naturalesa pública o privada. Per als projectes tipus 1.2, podran accedir a les ajudes els ajuntaments, mancomunitats o àrees metropolitanes o bé els gestors de recàrrega que es reconeguen segons la normativa vigent.  
Els projectes que se subvencionen a través de la corresponent resolució de concessió d'ajudes, podran desenrotllar-se a través de la subscripció del corresponent conveni entre l'IVACE i l'entitat beneficiària, i establir condicions i obligacions concretes que n'afecten el desenrotllament, sense que en cap cas no puguen contravindre el que disposa esta resolució.  
c) Cost elegible:  
Els costos elegibles seran el cablejat i l'obra d'instal·lació d'este des del quadre elèctric final de què deriva el circuit fins al dispositiu o sistema on es connecta el vehicle per a la seua recàrrega, inclòs este.  
  
No es considera com a cost elegible la disposició dels comptadors intel·ligents, que hauran de ser facilitats per les companyies elèctriques als consumidors (usuaris finals o gestors de recàrrega), generalment amb règim de lloguer.  
d) Quantia de l'ajuda:  
Per als projectes tipus 1.1 i 1.2 es consideren els següents costos elegibles màxims i límits d'ajuda per a la disposició dels punts de recàrrega:  
  
Concepte d'inversió Cost elegible  
màxim (?) Ajuda màxima (?)  
Instal·lació completa d'un punt de recàrrega cobert amb una potència inferior a 40 kW 4.000 Fins al 40 % del cost elegible amb un màxim de 1.600 €  
Instal·lació completa d'un punt de recàrrega en la via pública amb una potència inferior a 40 kW 6.500 Fins al 40 % del cost total elegible amb un màxim de 2.600 €  
Instal·lació completa d'un punt de recàrrega ràpida amb una potència igual o major de 40 kW 50.000 Fins al 40 % del cost elegible amb un màxim de 20.000 €  
Estació de substitució de bateries 60.000 Fins al 40 % del cost elegible amb un màxim de 24.000 €  
Sistema centralitzat de control i gestió del sistema de punts de recàrrega (només per a projectes tipus 1.2) 50.000 Fins al 40 % del cost elegible amb un màxim de 20.000 €  
  
  
Per als projectes tipus 2.1 es consideren els següents costos elegibles màxims i límits d'ajuda per a la disposició dels punts de recàrrega:  
  
  
Concepte d'inversió Cost elegible   
màxim (?) Ajuda màxima (?)  
Instal·lació completa d'un punt de recàrrega amb potència inferior a 40 kW 4.000 Fins al 30 % del cost elegible amb un màxim de 1.200 €  
Instal·lació completa d'un punt de recàrrega amb potència major de 40 kW  
 50.000 Fins al 30 % del cost elegible amb un màxim de 15.000 €  
Sistema centralitzat de control i gestió del sistema de punts de recàrrega 50.000  
 Fins al 30 % del cost elegible amb un màxim de 15.000 €  
  
  
Per als projectes tipus 2.2 el suport atorgat serà de fins al 40 per cent del cost elegible, amb un màxim de 200 € per punt de recàrrega instal·lat.  
e) Criteris de valoració en l'aplicació d'ajudes públiques  
- Característiques del projecte (80 punts).  
· Ús de l'estació de recàrrega (30 punts)  
· Tipus d'estació de recàrrega (20 punts).  
· Nombre de punts de recàrrega (20 punts).  
· Política social (10 punts).  
- Càlculs energètics (20 punts).  
· Procediment de càlcul de les instal·lacions (20 punts).  
f) Criteris particulars en l'aplicació d'ajudes públiques  
A més, per al cas dels projectes tipus 2.2, com a documentació complementària a les exigides en l'article 16, s'haurà d'aportar còpia del document de contracte de discriminació horària de subministrament elèctric dels punts de recàrrega.  
g) Modalitat de concessió de les ajudes  
En el cas que els beneficiaris siguen administracions, organismes o entitats públiques, les actuacions que es realitzen, podran desenrotllar-se a través de la subscripció del corresponent conveni entre l'IVACE i l'entitat beneficiària, i establir condicions i obligacions concretes que n'afecten el desenrotllament, sense que en cap cas no puguen contravindre el que disposa esta resolució.  
  
  
ANNEX II  
Contingut mínim redacció de plans   
de mobilitat urbana sostenible  
  
El caràcter integral de les actuacions que contempla el PMUS haurà de planificar i programar les actuacions en totes les àrees que afecten la mobilitat en el municipi, per a la qual cosa s'establixen els següents continguts mínims:  
a) Recollida de dades inicials  
a.1. Antecedents i objectius: antecedents en matèria de mobilitat i planificació urbana que puguen afectar, interferir o condicionar la redacció de l'actual pla de mobilitat i les futures mesures a executar. Així mateix, s'inclourà una relació de la normativa i ordenances municipals d'aplicació en matèria de mobilitat.  
S'han de reflectir els objectius concrets del PMUS i el seu període de vigència.   
a.2. Àmbit d'estudi: delimitació i descripció detallada de la zona a estudiar. En el cas que hi haja en l'àrea d'estudi grans centres que atraguen desplaçaments (polígons industrials, grans empreses, grans centres educatius, centres hospitalaris, etc.), s'inclourà un estudi general de la mobilitat del dit centre.   
a.3. Zonificació: zonificació de l'àrea d'estudi junt amb la justificació de la configuració adoptada en la dita zonificació.  
a.4. Metodologia: descripció de metodologia que s'ha de seguir en l'elaboració del PMUS. S'inclourà una descripció de tots els treballs de camp realitzats, i es detallarà el seu objectiu i justificació (dit objectiu i la justificació poden associar-se a l'apartat concret on s'incloguen els resultats dels treballs).  
a.5. Campanya d'informació pública i participació ciutadana.  
a.6. Caracterització del sistema de transport: oferta i demanda. L'anàlisi de l'oferta ha de permetre conéixer les infraestructures i els servicis de transport que possibiliten els desplaçaments en l'àrea d'estudi a través:  
- D'infraestructura de vianants: inventari i avaluació dels itineraris de vianants principals.  
- D'infraestructura per a ciclistes: inventari i avaluació de la xarxa de vies ciclistes, servicis de lloguer/préstec de bicicletes, aparcaments.   
  
- D'infraestructures per al transport públic: inventari i avaluació de la infraestructura per al transport públic, dels servicis del transport oferits, dels intercanviadors.   
- D'infraestructura per al transport privat: inventari i avaluació de la xarxa viària principal.   
- D'aparcament: inventari i avaluació de l'aparcament en zones d'interés des del punt de vista de la mobilitat.   
- D'infraestructura per al tràfic de mercaderies: inventari i avaluació de la infraestructura destinada a la càrrega i descàrrega de mercaderies. L'anàlisi de la demanda ha de permetre conéixer la forma en què es produïxen els desplaçaments en l'àrea d'estudi, a través:   
- De factors determinants de la demanda: socioeconòmics, productius, distribució espacial de la població, de les activitats, dels centres atractors/generadors, dels punts d'interés del municipi, etc.   
  
- D'anàlisi de la demanda de desplaçaments: quantitat de desplaçaments, motius del desplaçament, repartiment modal, distribució temporal i espacial dels desplaçaments.   
- D'anàlisi de la demanda d'aparcament.  
- D'anàlisi de la demanda del transport de mercaderies.  
Ajust de l'oferta i la demanda: ha de reflectir l'equilibri existent entre l'oferta del transport ja inventariat i la demanda existent en l'àrea d'estudi. Així mateix, ha de contindre les conclusions de l'adequació del dimensionament de les diferents infraestructures, l'adequació de la seua disposició espacial i la qualitat dels servicis del transport oferits.   
  
b) Diagnòstic de la mobilitat.  
Diagnòstic del sistema de mobilitat existent. Punts forts i debilitats. Ha d'incloure les conclusions obtingudes després de l'anàlisi del sistema de mobilitat, i identificar els problemes, les debilitats i els punts forts.  
c) Disseny de propostes/mesures  
En la seua definició s'inclourà l'objectiu buscat, resultat esperat, estimació del cost econòmic d'execució, del termini d'execució, del període de vigència de la mesura; valoració energètica on s'estime l'estalvi en combustible i en emissions de CO2, com a conseqüència de l'aplicació de la proposta/mesura. Entre les propostes/mesures es farà especial insistència en el foment dels modes suaus (a peu i bicicleta) així com en la introducció del vehicle elèctric com a nova opció de mobilitat.  
d) Campanya de control i seguiment  
S'han de dissenyar els sistemes de seguiment del pla, configurar els organismes responsables, planificar el seguiment i el control al llarg del període de vigència del pla, i adoptar o definir els indicadors adequats per a quantificar l'evolució del sistema de mobilitat.   
e) Plànols  
Atés que gran part de la documentació inclosa en un PMUS seguix una distribució espacial en el territori, s'hauran d'incloure els plànols que permeten una definició completa de la informació. El contingut mínim en plànols serà:   
- Plànol de localització de l'àrea d'estudi, on es reflectisca la seua ubicació respecte a la província i comunitat autònoma i que incloga els límits de l'àrea d'estudi.   
- Plànol de zonificació.  
- Plànol de centres atractors/generadors. Es recomana utilitzar com a base el plànol de zonificació de l'estudi.   
- Plànol de caracterització de l'oferta del transport que incloga les infraestructures associades a cada mode de transport i els servicis del transport.  
- Plànol de caracterització de la demanda del transport, que incloga la distribució espacial dels desplaçaments (resultat de la matriu O/D),   
  
f) Anàlisi i conclusions  
Com a document final s'inclourà un apartat de síntesi i conclusions que arreplegue per cada una de les propostes/mesures els valors següents:   
- Nom de l'actuació.  
- Indicador associat, que permeta avaluar els resultats de l'actuació en el temps.   
- Valor de l'indicador associat en escenari actual i valor de l'indicador en un escenari futur (valor esperat).   
- Pressupost estimat d'execució de l'actuació.   
- Termini d'execució estimat.  
- Estalvi energètic en consum de combustible.   
- Estalvi en emissions de CO2.   
Aspectes formals en la presentació del document:  
Atesa l'extensió del document és important cuidar els seus elements formals. D'esta manera s'inclourà:   
- Índex general dels toms que conformen el document, en cas de comptar amb diversos toms.  
- Índex particular del contingut de cada un dels toms.  
- Índex de plans.   
- El document ha d'estar numerat en tots els seus fulls.   
Els plànols han d'estar numerats i comptar amb un caixetí on apareguen, com a mínim, el títol del plànol, número del plànol, nombre de fulls del plànol, en cas de comptar amb diversos fulls.  
- Els plànols que compten amb diversos fulls tindran un plànol director on es visualitze la distribució dels diferents fulls.